CELEX: 62017TN0054
Language: el
Date: 2017-01-31 00:00:00
Title: Υπόθεση T-54/17: Προσφυγή της 31ης Ιανουαρίου 2017 — CLF κατά Κοινοβουλίου

13.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 78/41
            
         Προσφυγή της 31ης Ιανουαρίου 2017 — CLF κατά Κοινοβουλίου
   (Υπόθεση T-54/17)
   (2017/C 078/56)
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Coalition for Life and Family (CLF) (Βρυξέλλες, Βέλγιο) (εκπρόσωπος: P. Richter, δικηγόρος)
   
      Καθού: Ευρωπαϊκό Κοινοβούλιο
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει το άρθρο I.4.1 της αποφάσεως του καθού, της 12ης Δεκεμβρίου 2016 (αριθμός: FINS-2017-16), το οποίο αφορά μείωση του ποσού της προχρηματοδοτήσεως στο 33 % του καθορισμένου ανώτατου ποσού και όρο περί παροχής εγγυήσεως·
            
         
               —
            
            
               να καταδικάσει το καθού στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της, η προσφεύγουσα εκθέτει έναν μόνο λόγο ακυρώσεως, με τον οποίο προβάλλει παράβαση των Συνθηκών καθώς και κανόνων δικαίου σχετικών με την εφαρμογή τους.
   
               —
            
            
               Η προσφεύγουσα υποστηρίζει ότι η διάκριση στην οποία προέβη το καθού μεταξύ, αφενός, πολιτικών κομμάτων σε ευρωπαϊκό επίπεδο τα οποία έχουν ιδρυθεί προσφάτως και, αφετέρου, αντίστοιχων κομμάτων τα οποία υφίστανται επί μακρότερο χρονικό διάστημα συνιστά παραβίαση της γενικής αρχής της ισότητας που κατοχυρώνει το δίκαιο της Ένωσης.
            
         
               —
            
            
               Επιπλέον, σύμφωνα με το άρθρο 134, παράγραφος 2, του κανονισμού (ΕΕ, Ευρατόμ) 966/2012 (1) και το άρθρο 206, παράγραφος 1, του κατ’ εξουσιοδότηση κανονισμού (ΕΕ) 1268/2012 (2), δεν επιτρέπεται να ζητηθούν εγγυήσεις στην περίπτωση επιδοτήσεων μικρού ποσού.
            
         
               —
            
            
               Επιπροσθέτως, δεν υφίσταται συμφέρον του καθού για την παροχή εγγυήσεως, διότι η προσφεύγουσα εκπροσωπείται από βουλευτές εθνικών κοινοβουλίων σε επαρκή αριθμό κρατών μελών και, επομένως, δεν συντρέχει κίνδυνος απώλειας της ιδιότητάς της ως πολιτικού κόμματος σε ευρωπαϊκό επίπεδο.
            
         
               —
            
            
               Πέραν των ανωτέρω, δεν είναι καθόλου σαφής ο λόγος για τον οποίο το καθού αμφισβητεί τον εκ μέρους της προσφεύγουσας σεβασμό των θεμελιωδών αξιών της Ένωσης.
            
         
               —
            
            
               Τέλος, τα μέτρα είναι προφανώς δυσανάλογα, διότι η προσφεύγουσα δεν είναι σε θέση να παράσχει εγγύηση και απειλείται, λόγω της διακοπής της οικονομικής ενισχύσεως, με οικονομική εξόντωση, ενδεχόμενο το οποίο θα έχει ως συνέπεια τη νόθευση του πολιτικού ανταγωνισμού. Τούτο συνιστά σοβαρή επέμβαση στα θεμελιώδη δικαιώματα της προσφεύγουσας που αφορούν την ελευθερία γνώμης και την ελευθερία του συνεταιρίζεσθαι (άρθρα 11 και 12 του Χάρτη των Θεμελιωδών Δικαιωμάτων της Ευρωπαϊκής Ένωσης).
            
         
      (1)  Κανονισμός (ΕΕ, Ευρατόμ) 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) 1605/2002 του Συμβουλίου (ΕΕ 2012, L 298, σ. 1).
   
      (2)  Κατ’ εξουσιοδότηση κανονισμός (ΕΕ) 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ 2012, L 362, σ. 1).